El Nadal aplega a Algemesí amb una agenda d’il·lusió per als més menuts
02 de Gener de 2025

La il·lusió i la fantasia tornaran a brillar en Algemesí, dos mesos després de la pitjor catàstrofe que s’ha viscut en la nostra història, amb un Nadal amb cabuda per a tot el món. La programació festiva comença el proper divendres, 3 de gener, amb les campanades infantils. Seguidament, se celebrarà la tradicional entrega de cartes i la Cavalcada de Reis Mags durant les vesprades del 4 i 5 de gener.

Serà al matí del divendres, 3 de gener, en la plaça Major on els xiquets i xiquetes donaran la benvinguda a l’any nou amb una festa i campanades infantils. Des de les 11.00 h fins a les 13.00 h hi haurà una pantalla per a fer el compte enrere, activitats infantils, música i cotilló perquè els més menuts puguen celebrar l’arribada del 2025.

Segons ha comunicat l’Ajuntament d’Algemesí a través de les seues xarxes socials oficials, esta activitat estava prevista per a hui, dimarts 31 de desembre. No obstant, a causa de la previsió de pluges i un ambient fred i humit, s’ha hagut d’ajornar el festeig.

La plaça Major d’Algemesí també acollirà l’entrega de cartes als Reis d’Orient i els patges reials. Serà la vesprada del dissabte, 4 de gener, a les 17.00 h quan es farà l’entrega de cartes silenciosa per a persones amb hipersensibilitat sensorial. A continuació, a partir de les 17.15 hores, aproximadament, començarà l’espectacle d’animació i la posterior entrega de cartes. També s’habilitarà una cua preferent per a xiquetes i xiquets amb diversitat funcional.

Per últim, la programació del Nadal d’Algemesí acabarà el diumenge, 5 de gener, amb la Cavalcada de Reis. Enguany, l’Ajuntament habilitarà el Casino Lliberal perquè els xiquets i xiquetes amb diversitat funcional puguen contemplar la màgia de l’espectacle. La planta baixa, a peu de carrer, estarà destinada a persones amb mobilitat reduïda i/o diversitat funcional que necessiten d'espai lliure de massificacions. Així mateix, el balcó de la primera planta estarà destinat als menuts amb mobilitat reduïda i/o diversitat funcional amb hipersensibilitat sensorial que necessiten d'espai lliure de massificacions i allunyar-se de les fonts de soroll.

Per a poder entrar, serà necessària la inscripció prèvia emplenant el formulari i enviant-lo per correu electrònic a inclusio@algemesi.net o per WhatsApp al 683 14 24 77. Es pot accedir al document a través d’este enllaç: https://www.algemesi.es/va/pagina/reis-2024. El termini finalitza el dia 2 de gener a les 15.00 hores.

Els menuts podran estar acompanyats per familiars i germans. Una vegada rebudes totes les sol·licituds, i en funció de l'aforament, es contactarà amb les famílies per confirmar-los la petició.

La cavalcada començarà a les 18.00 hores des del carrer Lepanto i farà el seu recorregut habitual: passarà pels carrers Arbres, Germanies i Muntanya fins a aplegar a la plaça Major.

José Javier Sanchis, alcalde d’Algemesí, ha dit: «Després de dos durs mesos marcats pels grans desafiaments que ens ha posat la DANA, volem que este Nadal siga una oportunitat per a recuperar l’esperança i l’alegria, especialment en els xiquets. Hem treballat perquè les nostres celebracions tinguen cabuda per a tots, posant especial atenció en les necessitats de les famílies i de les persones amb diversitat funcional. Algemesí es convertirà en un escenari d’encant i inclusió, on la il·lusió i la fantasia tornaran a ser protagonistes per a tota la ciutadania».

Addicionalment, Natxo Silvestre, regidor de Turisme, Festes i Tradicions, assegura que «el Nadal és un moment per a compartir i crear records inoblidables. Per això, hem preparat una programació en la qual, des de les campanades fins a la Cavalcada de Reis, volem que cada xiqueta i xiquet d’Algemesí puga viure la màgia d’estes festes d’una manera especial, fent que ningú es quede fora de la il·lusió nadalenca».

Visita del Pare Noel

Els dies previs a la Nit de Nadal, el Pare Noel va visitar Algemesí. No va poder ser en la caseta en què habitualment ho feia a causa dels danys ocasionats en els magatzems de l'ajuntament, però els Serveis Municipals van treballar a contrarellotge per a habilitar l'Espai Actiu i permetre que els més menuts entregaren la carta.